b"\n_START_ARTICLE_\nBombosvaidis\n_START_PARAGRAPH_\nBombosvaidis (rus. \xd0\xb1\xd0\xbe\xd0\xbc\xd0\xb1\xd0\xbe\xd0\xbc\xd1\x91\xd1\x82; angl. anti-submarine mortar)\xc2\xa0\xe2\x80\x93 karo laivo \xc4\xaftaisas, \xc5\xa1audantis gilumin\xc4\x97mis bombomis, skirtas kovai su povandeniniais laivais, taip pat\xc2\xa0\xe2\x80\x93 su torpedomis. Bombosvaid\xc5\xbeiai sukurti Pirmojo pasaulinio karo metais._NEWLINE_Bombosvaid\xc5\xbeiai b\xc5\xabna dujasrau\xc4\x8diai (rus. \xd0\xb3\xd0\xb0\xd0\xb7\xd0\xbe\xd0\xb4\xd0\xb8\xd0\xbd\xd0\xb0\xd0\xbc\xd0\xb8\xd1\x87\xd0\xb5\xd1\x81\xd0\xba\xd0\xb8\xd0\xb5) ir reaktyviniai._NEWLINE_Po Antrojo pasaulinio karo daugiausia naudojami daugiavamzd\xc5\xbeiai reaktyviniai bombosvaid\xc5\xbeiai, pvz., norveg\xc5\xb3 203\xc2\xa0mm Terne ir \xc5\xa1ved\xc5\xb3 375\xc2\xa0mm Bofors, kurie turi 2, 4 arba 6 vamzd\xc5\xbeius, \xc5\xa1audymo nuotolis 300\xe2\x80\x933600\xc2\xa0m.\n_START_SECTION_\nIstorija\n_START_PARAGRAPH_\nKova su povandeniniais laivai neatrod\xc4\x97 labai svarbi iki Pirmojo pasaulinio karo prad\xc5\xbeios, kai Vokietija \xc4\x97m\xc4\x97 povandeniniais laivais smaugti D. Britanijos prekyb\xc4\x85 Atlanto vandenyne ir kitur. Pirmasis ginklas prie\xc5\xa1 povandeninius laivus buvo gilumin\xc4\x97s bombos\xc2\xa0\xe2\x80\x93 paprastai didel\xc4\x97s statin\xc4\x97s su sprogstamosiomis med\xc5\xbeiagomis, kurias i\xc5\xa1 laivo ritindavo \xc4\xaf vanden\xc4\xaf ir kurios, nuskendusios \xc4\xaf tam tikr\xc4\x85 u\xc5\xbeduot\xc4\x85 gyl\xc4\xaf, sprogdavo nuo hidrostatinio sprogdiklio. Pirmnojo pasaulinio karo metais gilumin\xc4\x97s bombos buvo geras ginklas, bet su savais tr\xc5\xabkumais. Laivas su gilumin\xc4\x97mis bombobomis tur\xc4\x97davo praplaukti vir\xc5\xa1 povandeninio laivo, kad i\xc5\xa1mestos gilumines bombos gal\xc4\x97t\xc5\xb3 sprogti ties povandeniniu laivu. Bombas tada i\xc5\xa1mesdavo linija paskui plaukiant\xc4\xaf laiv\xc4\x85, o ne efektyvesniais \xe2\x80\x9elopais\xe2\x80\x9c. Laivas tur\xc4\x97jo b\xc5\xabti pakankamai greitas, kad sp\xc4\x97t\xc5\xb3 nuplaukti i\xc5\xa1 vietos, kur k\xc4\x85 tik i\xc5\xa1met\xc4\x97 netrukus sprogsian\xc4\x8dias gilumines bombas. Tik labai arti sprogusios gilumin\xc4\x97s bombos gal\xc4\x97jo i\xc5\xa1syk nuskandinti povandenin\xc4\xaf laiv\xc4\x85, sprogusios kiek toliau\xc2\xa0\xe2\x80\x93 tik j\xc4\xaf apgadinti. Kadangi bombomis pataikyti \xc4\xaf povandenin\xc4\xaf laiv\xc4\x85 b\xc5\xabdavo sunku, tad povandeninius laivus da\xc5\xbenai tik pa\xc5\xbeeisdavo.\n_START_SECTION_\nAnkstyvieji prie\xc5\xa1povandeniniai bomb\xc5\xb3 svaidytuvai\n_START_PARAGRAPH_\nPo pirmojo pasaulinio karo buvo kuriami gilumini\xc5\xb3 bomb\xc5\xb3 svaidytuvai, kurie nusviesdavo bombas apie 30\xc2\xa0m nuo laivo. Tai buvo gerokai efektyviau nei senoji sistema, jas naudodamas laivas gal\xc4\x97davo i\xc5\xa1sviesti svaidytuvu ir i\xc5\xa1ridenti laivugalio b\xc4\x97giais iki 10 gilumini\xc5\xb3 bomb\xc5\xb3, kurios padengdavo tam tikr\xc4\x85 j\xc5\xabros plot\xc4\x85. Ta\xc4\x8diau tokia gilumini\xc5\xb3 bomb\xc5\xb3 svaidymo sistema reikalaudavo arti priplaukti prie povandeninio laivo, o prisiartinus dingdavo sonaro hidroakustinis kontaktas su povandeniniu laivu, Povandeniniai laivai tuo \xe2\x80\x9eakluoju\xe2\x80\x9c tarpsniu pasinaudodavo ir atlikdavo i\xc5\xa1sisukimo manevr\xc4\x85.\n_START_SECTION_\nAntrojo pasaulinio karo laik\xc5\xb3 bombosvaid\xc5\xbeiai\n_START_PARAGRAPH_\nAntrojo pasaulinio karo metais buvo sukurti pirmieji prie\xc5\xa1povandeniniai bombosvaid\xc5\xbeiai. Visi jie tur\xc4\x97jo bendr\xc4\x85 savyb\xc4\x99\xc2\xa0\xe2\x80\x93 i\xc5\xa1\xc5\xa1audavo gilumines bombas \xc4\xaf vanden\xc4\xaf prie\xc5\xa1ais povandenin\xc4\xaf laiv\xc4\x85 atakuojant\xc4\xaf laiv\xc4\x85, kol sonaras su \xc5\xa1iuo dar palaikydavo akustin\xc4\xaf kontakt\xc4\x85. Garsusis Hedgehog (angl. 'e\xc5\xbeys') tur\xc4\x97davo 24 ma\xc5\xbeas 18\xc2\xa0cm skersmens apie 28\xc2\xa0kg sverian\xc4\x8dias gilumines bombas su ma\xc5\xbedaug 15\xc2\xa0kg u\xc5\xbetaisais."